Des Wossa, wos ma mit de Saugkanäu ausn Bodn ghoit hod, woa a Bodnfültrat und no hoibwegs in Uadnung. Oba des Wossa, wos ma ausn Donaukanäu aussegnumman und gfütat hod, des woa noch ana Zeit a Graus. De Fütawiakung in dem Schottabeckn is boid zruckgaungan, eaneian hod ma s aus irgndan Grund aa ned kennan, und so hod ma bei Untasuchungen Schmetterlingsschuppn, Woifasan und Voglfedan gfunden. Gegn irgndwöche Kraunkheitserrega im Wossa hod ma sowieso nix mochn kennan.